mteb/NusaParagraphTopicClassification huggingface dataset:
Kitè mêringêtin Hari Pahlawan saban 10 Nopèmbêr. Dalêm agamè Islam, pahlawan mêrupakan orang nyang bêrani mêrjuangin Islam ampè diè mênang atau mati. Sêsêorang disêbut pahlawan karna diè punyè kontribusi atau jasè gêdé bagi orang laèn. Bêbêrapè carè nyang bisè kitè lakuin buat ngênang pahlawan adalah saling ngormatin amè ngêhargèin atu amè laèn, ngênyintèin tanèh aèr, amè ngingêt jasè parè pahlawan. Parè pahlawan bisè ngêraih kêmênangan karna mêrèka bêjuang barêng amè ngênyampingin pêrbèdaan. Têrus, pêrjuangan nyang dilakuin olèh parè pahlawan kagak lêpas dari kêcintèan mêrèka padè bangsa Indonèsia. Nyang têrakhir, implêmèntasi dari ngingèt jasè parè pahlawan adalah nyêritèin kisèh-kisèh pêrjuangan pahlawan amè sêjarèh kêmêrdèkaan Indonèsia kêpadè gênêrasi mudè.
Jajanan nyang cocok buat bocil ampe udeh bangkotan? Telor gulung jawabannye. Enih cemilan, udeh harganye mureh, ade di mane-mane, banyak pilihan isinye lagi. Siape nyang kagak demen? Walopun emang banyak ditemuin di deket-deket SD, enih cemilan enaknye bise ditolerir ame umur berape aje. Buktinye, tukang-tukang telor gulung malah lebih sering dikerubungin ame remaja-remaja, dibanding bocah SD. Rasanye nyang gurih, pedes, ame asin bisa jadi primadona warga, ame ngedudukin tahta paling atas dunie percemilan. Harganye dibandrol sekitar seceng ampe dua rebu per tusuknye, tergantung isiannye ape; ade bihun, sosis, bakso, ato kagak pake isian. Murah bat, yak? Lumayan buat ngisi perut dikit, mah.
Jus buah bit emang rasanye kaga bisa ditoleransi dah, mirip banget ama kite minum tanah. Baunya juga bikin eneg, ampe bingung rasanye mau gimana cara minum buah ini tuh. Awal mulanye kenal tuh minuman tuh karna bagus tuh buat kesehatan saluran pencernaan. Minuman jus buah bit ntu bise ngelancarin pencenaan. Kaga cuma itu, ade nih penelitian yang buktiin kalo jus buah bit bisa cegah kerusakan dinding saluran cerna. Sebenernya banyak ye manfaat yang bisa didapet, tapi karena rasanye itu kita mesti puter otak tuh supaya minuman ini tuh bisa diminum tanpa eneg. Nah, setelah aye cari tau lagi, pan sekarang lagi ngetrend tuh jus buah dicampur-campur tuh, bisa kali ye dicampur supaya manfaatnye makin banyak.
Selama ini tuh aye kaga demen banget ama olahan yang kaga dimasak, sashimi yang ada di restoran-restoran Jepang. Pernah juga aye baca artikel dari Halosehat, kalo teryata tuh makanan mentah ada kandungan bakteri ama parasitnye. Laen dari itu, menurut penelitian American Society for nutritional sciences di Jerman pas Oktober 2005 makanan mentah ada nagruhnye ama kesehatan jantung. Kalo makan makanan mentah, bisa ngaruh ama kolesterol kite. Nah, apalagi kalo makanan mentah kite konsumsi saban hari, resiko naiknya kadar homosistein sejenis asam amino yang bisa bikin kite kena penyakit jantung. Buat orang yang demen makan sushi sih kaga ada masalahnye, tapi kalo makannya berlebihan kan juga kaga bae.
Membahas tokoh keagamaan umat Islam, kite kudu ngebahas Ahmad Sukarti selaku pendiri organisasi Al Irsyad yang sampe saat ini masih ada ntu organisasinye dan berkembang. Beliau lahir di pulau Arqu, daerah Dunggulah, Sudan, pada tahun 1875. Beliau sempat menimba ilmunye di Mesir tepatnye di Al-Azhar, dan ke Mekkah. Kemudian beliau pergi ke Indonesia tepatnye ke pulau Jawa pada bulan Maret tahun 1911. Hal ntu bermula pada permintaannye Jami'at Khair, yang merupakan organisasi yang di dirikannye oleh warga keturunan Arab di Jakarta untuk mengajar. Tapi dengan berjalannye waktu, antara dengan pengurus mengalami ketidakcocokan selama berjalannye ntu organisasi. Akhirannye Ahmad Sukarti keluar dari ntu organisasi, dan mendirikan organisasi yang bernamakannye Al-Irsyad Al-Islamiyah di Jakarta pada tanggal 6 September 1914.
Seseorang yang menjalankan sebuah bisnis tentunye menginginkan kesuksesan, dan tercapainye target-target yang telah direncanakan. Untuk mencapai hal ntu tersebut tentunye diperlukan kerja keras yang harus dijalankan. Kagak jarang selama menjalankan sebuah bisnis sering mengalami hambatan baik hambatan dari internal maupun eksternal perusahaan. Hambatan seperti ntu perlu dihindari oleh pelaku bisnis agar kagak berdampak buruk pada kelangsungan bisnis, terutama jika hambatan tersebut seperti keuangan yang memburuk. Jika suatu perusahaan mengalami keuangan yang memburuk dikhawatirkan akan membuat perusahaan tersebut mengalami kerugian besar. Kemudian jika sebuah perusahaan telah mengalami kerugian, tentu pihak pelaku bisnis harus mampu mengelola dan mengembalikan kondisi keuangan perusahaan kembali membaik kembali.
Olahraga nyang didemenin anak kecil, salah satunye besepeda. Enaknye besepeda enih, kalo belon jago ato masi belajar, ade produk nyang nawarin sepeda roda empat alias ditambahin roda kecil kanan kiri di bagian belakang sepeda biar si kecil kagak gampang jatoh. Kalo udeh lebih oke buat jaga keseimbangan, bise coba sepeda roda dua. Lebih lucu lagi kalo pedanye bise didandanin ampe menor; dikasi slinger ato rumbai-rumbai di ujung-ujung stangnye, kalo ade keranjangnye, bisa dikasi pita-pita, ato macem-macem laennye! Olahrage make peda enih gampang bangat, tinggal genjot nyantai aje keliling komplek, kagak perlu ngebut-ngebut. Kek begitu aje udeh bagus buat kekuatan kaki ame kesehatan jantung.
Keluarga aye pan keluarga asli Betawi, pasti tau dah cara bikin kue khas Betawi. Ceritanye pengen kue basah, ya dicari dah resepnya di internet. Pertama tuh rebus sante, garem ama daun pandan ampe mendidih trus diemin ampe adem. Nah abis itu campurin tepung beras, tepung kanji, gula pasir, vanila bubuk, trus dicampur. Nah, adonan tadi campurin ke dalem santend dingin dikit dikit. Nah, adonan nyang udeh kecampur tadi dibagi dua, kasih salah satu adonan ama pewarna makanan. Siapin dandang buat ngukus, trus siapin loyang buat ngukus adonan, jangan lupa lapisin minyak ama plastik biar kaga lengket. Nah bagian nyang agak repot tuh masukin adonan, karna tiap adonan tuh mesti di kukus dulu selang-seling biar jadi warna-warni.
Gambar entu salah satu hobi yang bisa elu lakuin pas elu ade waktu luang dan semua tugasnye elu udeh dilakuin. Walaupun hobi enih kayaknye gampang dilakukan, tapi sebetulnye enih hobi lumayan susah dan butuh keterampilan. Soalnye, ngegambar entu perlu kreativitas yang oke dan daya tekun yang oke juga. Jadi kalo elu hobi gambar, kagak cuma elu ngewarnain atau gambar di buku gambar atau kanvas aje, tapi ade banyak hal laennye yang elu perluin buat laksanain entu hobi supaye menarik. Kalo elu emang seneng sama enih hobi, elu bisa manfaat hobinye elu entu sebagai karir elu nantinye soalnye ade beberape jurusan yang bisa nampung keterampilan dan hobi gambarnye elu. Misalnye entu jurusan arsitektur, seni rupa, desain interior atau desain komunikasi visual, dan laennye.
Dulu tuh aye maen futsal sebenenye bahaya, resiko cederanye tuh gede. Soalnye, pas maen futsal aye tuh kaga pake pelindung kaki ape-ape alias nyeker. Kalo kite banyangin kan bisa bonyok tuh kaki kalo salah nendang ke aspal. Trus betis ama dengkul bisa lecet karna kaga pake sepatu, ya boro-boro make kaos kaki, make sepatu juga kaga. Sepatu nyang dipake juga harus sepatu khusus futsal, kalo kite maen futsal pake sepatu sekola tuh kite bisa tiap minggu ganti patu karna jebol. Nah, urusan baju juga penting tuh, soalnye masa kite mau pake baju dari sweater gitu bahannye. Bisa kite kegerahan trus maennye kaga maksimal.
Matahari bersinar kuning keemasan di pagi hari pas Hari Raya Idul Adha. Aye dan seluruh orang Islam kudu ngelakuin ibadah Hari Raya Idul Adha, ya entu salat eid. Aye salat eid di lapangan yang di sekitarnye banyak pohon-pohon ijo dan kite salatnye di atas rumput sintetis. Pemandangan salat eid bener-bener indah, langit pagi yang biru, gumpalan awan putih, pohon-pohon ijo, dan rumput sintetis yang bersih. Belom lagi entu lapangan ijo dipenuhin orang-orang salat eid yang pake mukena warna-warni, pemandangannye jadi bagus. Abis salat eid, ade kerumuman orang yang ke lapangan masjid atau lapangan laennye buat sekedar nonton atau ikut pelaksanaan nyembelih hewan kurban. Nah kalo aye sih pulang ke rumah dan rumah udeh banyak makanan layaknye lebaran Idul Adha. Ade sayur ketupat, ketupat, daging bakar, rendang, semur, dan laennye yang didominasi olahan daging. Selesai ngebadog, aye biasanye pergi ke rumah nenek-kakeknye aye bareng enyak-babehnye aye. Nah entu die deskripsi kegiatan pas Hari Raya Idul Adha ala keluarganye aye!
Naèk angkutan umum di Jabodètabêk karang lêbih gampang, aman, amè kêrasan. Jadwal kêdatêngan moda bisè dikêtauin dêngan pasti. Bêgono jugè taripnyè. Angkutan umum jugè ngêhèmat tênagè mênuju têmpat aktipitas. Wayah pandêmi, masarakat masing bisè kêrasan naèk angkutan umum dêngan protokol kêsèhatan kêtat. Mobilitas dêngan montor sêsuè èmang lêbih gasik dalêm ngêcapèi tujuan. Tapi, kalo dilakuin saban ari ngêjè awak gasik lêlah karna kudu bêkonsèntrasi dalêm bêrkêndarè. Bagi wargè Jabodètabêk, kêlêlahan ntu bisè ilang dêngan naèk angkutan umum. Pêmêrèntah udèh nyêdièin bêrbagè moda umum nyang kêrasan amè ngêmadèin, sêpêrti KRL, MRT, LRT, TransJakarta, TransJabodetabêk, BRT, JRC (Jabodètabêk Residence Connection), sêrtè mikrotrans. Angkutan umum ntu kagak tibang ngêlayanin wilayah Jakarta, tapi jugè udèh ngêjangkau sêbagian wilayah aglomêrasi (Bodètabêk).
Tempat wisata tersembunyi kadang juga disebut sebagai hidden gem. Bisa dikate, entu tempat wisata cakep bener, tapi belom banyak orang yang tau. Nah elu pade tau Tenjo Laut kagak? Kalo sekarang sih kayaknye entu tempat udeh kagak bisa dikate sebagai hidden gem karena udeh beken. Nah pas aye ke sono sekitar taon 2018, Tenjo Laut yang punya pemandangan alam yang cakep bener, masih belom sebeken sekarang. Entu tempat adenye di dataran tinggi yang dipenuhin banyak pepohonan ijo. Karena adenye di dataran tinggi dan banyak pepohonan, entu tempat adem bener. Bener-bener kayak di pegunungan. Tempatnye juga luas bener. Selaen entu, pemandangan di sono juga bagus bener. Perpaduan antara pohon yang ijo, langit yang biru, dan awan putih bener-bener bikin entu hidden gem makin cakep! Nah di entu tempat yang luas, pastinye banyak tempat buat foto-foto bagus! Kite nyobain foto di perahu tebing dan di atas pohon. Nah dari dua tempat entu, kita bisa liat pemandangan yang cakep bener! Pokoknye pas aye ke sono taon 2018, entu tempat wisata alam yang cakep bener tapi belom beken, bener-bener pas disebut sebagai hidden gem.
Angklung entu bisa dikate alat musik tradisional yang beken di Jawa Barat. Aye aje kalo ke rumah makan di Jawa Barat, pasti disambut sama iringan musik dari angklung. Entu alat musik tradisional jelas dibikinnye dari bambu. Bahkan katenye, angklung kagak beken di Indonesia doang, namun udeh level mancanegara. Katenye ade orang-orang asing yang minat sama alat musik tradisional satu enih. Katenye cara maenin enih alat musik tradisional gampang bener. Elu hanya perlu gerakin tangan sambil ikutin ketukan nada. Katenye angklung juga dimaenin sambil digoyangin. Nah abis digoyangin, baru deh keluar bunyi karena badan pipa bambu pade berbenturan. Nyok cari tau lagi tentang angkulung!
Membaca Al-Qur'an atau mengaji sebenernye udeh harus diajarinnye ke ntu anak dari masih di dalem kandungan enyaknye. Misalnye si enyak harus rajin ngaji, terus babehnye juga, dan sering-sering setelin suara orang lagi melantunkan ayat suci Al-Qur'an atau biasa disebutnye murrottal. Bejibun cara bisa ditempuh, nah pas ntu anak udeh lahir ape lagi harus lebih gencar, karena anak yang masih bocah ntu daya serepnye lebih cepet. Jadi die bisa ngapal juga sama ntu ayat Al-Qur'an. Jadinye pas ntu anak udeh lumayan paham, kite bisa ajarin die pelan-pelan hukum-hukum Al-Qur'an, cara ngaji yang bener, dan lainnye. Kalo udeh kite biasaain sejak dini InsyaAllah si anak bakalan terus mengamalkan hingga die gede nantinye.
Kêgiatan ngêdaki gunung adalah salèh atu kêgiatan nyang rêsêp buat dilakuin. Taman Nasional Gunung Gede Pangrango dikênal sêbsgè arèa pêndskian nyang urup buat pêndaki pêmulè. Buat nyang bêlon pêrnèh ngêdaki gunung, pêrsiapan kudu dilakuin dari jauh-jauh ari. Bêrikut êni tips ngêdaki kê Taman Nasional Gunung Pangrango buat nyang bêlon pêrnèh ngêdaki. Pêrtamè, olahragè rutin minimal sêbulan sêbêlon ngêdaki. Ngêdaki gunung butuh tênagè nyang rosa. Olèh karna ntu, wajib hukumnyè ngêlatih awak lêbih dulu. Kêduè, tubuh kudu dalêm kondisi sèhat. Kêtigè, siapin pêrlêngkêpan nyang dibutuhin, misalnyè sêpatu gunung, tènda, jakèt, sèntêr, jas ujan, kantong sampah, ame laènnyè. Jangan lupè jugè siapin bêkêl madangan amè minuman nyang kagak gampang basi sêcukupnyè. Têrakhir, patuhin sêmuè instruksi amè larangan wayah ngêdaki.
Buat memahami pentingnya danè darurat serta pengelolaan keuangan keluarga nyang tepat, tentunya orang tuè punya peranan penting dalêm menumbuhkan keterampilan bocah mengelola keuangan. Pasangan suami istri Mona Ratuliu amè Indra Brasco sepakat perkembangan teknologi amat ngêbantu mereka dalêm mengelola perencanaan keuangan keluarga. Mereka memanfaatkan platform digital buat mentransfer sejumlah duit kêpadè bocah dalêm pemenuhan kebutuhannya. Pasangan ntu juga mengajari bocah-bocah mereka menabung amè membelanjakan duit. Apa gè nyang udèh dibeli kudu dirawat ampè bocah bisè mengetahui pontên duit, memahami buat mendapat sesuatu perlu gawè keras, serta kagak boleh boros. Mona amè Indra gè berusaha kompak amè atu suara di depan bocah soal keputusan mereka.
Ngabisin waktu ama keluarga ga cuma harus jalan-jalan ke tempat tertentu ato ga makan di tempat makan tertentu. Ngumpul ama keluarga juga bisa tuh sekedar nginep di hotel, suasana hotel ama rumah pan beda tuh jadi otak kite kaga semraut tuh ama tempat nyang itu-itu lagi. Banyak teryata keluarga nyang milih nginep dihotel bareng-bareng keluarga, istillah kerennya mah staycation gitu. Pan Nyak ama Babeh kaga pernah tuh nyobain ama nyang namanye staycation, nah kebeneran Mpok aye baru gajian jadi aye suruh tuh nyobain apalagi kan Nyak ama Babeh abis ngerayain ulang tahun pernikahan, makin pas kan momennya. Kapan lagi pan nyenengin orang tua mumpung orang tua masih pada sehat. Mpok akhirnya milih-milih tuh hotel nyang enak trus nyang cocok dah buat kite semua, karna mau nyuruh aye juga kaga paham tuh aye mesen-mesennye begimana.
Elu udeh tau kisahnye Ibu Nabi Isa alias Maryam? Katanye, Maryam entu ngandung Nabi Isa tanpa disentuh oleh seorang laki-laki. Pas Maryam ngandung Nabi Isa, Maryam entu kagak punya pasangan. Karena hal entu orang-orang akhirnye berpikir kalo Maryam udeh zina. Biasanye kan orang yang ngandung entu udeh nikah dulu sebelomnye sampe akhirnye baru bisa hamil. Karena difitnah, di Al-Qur’an dijelasin kalo Maryam tetep ngandung Nabi Isa dan akhirnye ngejauh dari orang-orang bersama kandungannye. Lama kelamaan, kandungan Maryam makin gede dan tentunye bikin Maryam kesusahan dan makin lemah. Tapi walaupun kesusahan, Maryam tetep menuju ke bawah pohon kurma. Pas entu keadaan Maryam lagi nyeri juga. Entu adalah salah satu kisah di Al-Qur’an tentang Maryam, enyaknye Nabi Isa. Elu bisa baca lebih lanjut di Al-Qur’an ye, bisa di Qur’an Surat Maryam.
Kudu dikêtauin bahwa ayat-ayat di dalêm Al-Qur'an mêrentahin umat manusiè buat nyari èlmu sêbanyak-banyaknyè. Al-Qur'an udèh nêmpatin posisi orang-orang nyang bêrèlmu padè tingkatan dêrajat nyang ampir sêtarè amè iman. Kayak halnyè pêrkêmbangan sains amè tèknologi nyang mulènyè bêrawal dari èlmu, Al-Qur'an jugè amat ngêdukung pêrkêmbangan ntu. Al-Qur'an udèh ngêjadi landasan buat ngêbangun sêluruh pêmikiran amè èlmu pêngêtahuan manusiè. Di dalêm Al-Quran jugè udèh dipêrèntahin kêpadè manusiè buat sêlalu bêpikir sêsuè amè akidah-akidah Islam. Sêgalè pêmikiran amè pêmahaman nyang dipêroleh kagak bolèh lêpas dari akidah-akidah Islam nyang bêdasarkan iman kêpada Allah Swt. Sêmêntarè sains amè tèknologi tibang pêrangkat nyang ngêdukung pêmahaman dalêm mêlajarin pênyêbab pènomèna alam supayè mêrolèh hasil analisis nyang têpat.
Saban orang, mungkin têrmasup êlu, sêring ngêlupèin bêtapè pêntingnyè sikap antisipatip têradêp bêragêm hal, têrmasup kêuangan. Kêbanyakan dari orang-orang di duniè êni bakal bêsikap antisipatip wayah suatu hal udèh têrjadi, bukan wayah jauh tangèh sêbêlon têrjadi. Olèh karna ntu, êlu kudu ngurangin pêngêluaran buat sêsuatu nyang sêbênêrnyè kagak kêbangêtan ngêdêsêk, apèlagi sêsuatu ntu kagak têrmasup golongan pênting. Êlu bisè nyari altêrnatip buat produk têrtêntu nyang lêbih murèh hargènyè, tapi nawarin pungsi amè manpaat nyang samè. Mangkin êlu nêkên pêngêluaran, mangkin banyak duit nyang kêsisè nyang kêmudian dialokasiin khusus pêranti danè darurat. Sêlaèn ntu, êlu jugè bisè mêngaruhin diri êlu dèwèk buat bêsikap nonkonsumtip dêmi ngêbantu nêkên pêngêluaran. Nyok, dicobè!
Elu suka olahraga bersepeda? Aye suka bener olahraga bersepeda. Terutama pas jamannye aye kuliah semester 6, aye mulai rutinin entu olahraga bersepeda. Tiap hari Sabtu atau Minggu pagi, aye kagak tidur lagi dari abis salat Subuh dan nunggu sampe jam 6 lewat buat mulai sepedahan. Entar kalo udeh jam 6 lewat, baru deh aye mulai sepedahan sambil dengerin lagu. Rute aye berolahraga sepeda entu mulai dari sekitar rumah aye, abis entu keluar dari gang rumahnye aye, abis entu keliling-keliling kompleks yang deket rumahnye aye. Aye bener-bener seneng berolahraga sepeda sambil dengerin lagu dan nikmatin udara pagi. Tapi kesenengan entu kagak bertahan lama. Pas aye mau belok buat masuk ke jalan perumahan, tiba-tiba aje ade kejadian kagak terduga. Tiba-tiba ade motor ngegas dari arah belokan entu. Jelas aje aye langsung ngerem mendadak. Tapi karena aye ngerem mendadak dan terlalu kenceng atau ape, akhirnye sepeda aye jadi kebalik dan aye pun kelempar jatoh. Aye bener-bener lemes kalo inget kejadian kagak keduga pas lagi olahraga bersepeda. Entu kejadian kagak terduga bener-bener bikin aye kapok buat olahraga bersepeda selama beberape lama.
Pastinye tiap hal kagak ade yang sempurna kan? Selaen ade kelebihan, mesin cuci top loading satu tabung pun ade beberape kekurangan. Kekurangannye entu yang pertama lebih mahal daripada mesin cuci top loading dua tabung. Soalnye entu model ade fitur otomatis yang bikin praktis bener buat dipake. Kedua, pengeringannye belom maksimal. Ketiga, lebih banyak make aer. Keempat, kalo rusak, harga sparepart entu mesin cuci harganya lebih mahal apelagi kalo yang rusak di bagian controller-nya. Nah entu die kekurangan dari mesin cuci jenis satu entu. Nah makenye sebelom mutusin mau beli mesin cuci jenis ape, elu kudu cari tau lebih banyak dulu ye terkait kelebihan dan kekurangannye.
Ngebaca tulisan soal makanan, bisa jadi ada yang langsung pengen coba ngunjungin Pasar Senen buat wisata kuliner. Ada juga yang penasaran gimana bikin satu atawa dua aja makanan yang ada di Pasar Senen. Sekarang kita bahas gimana cara ngebuat sosis solo. Jadi, sosis solo ini persis risol, cuma sosis solo lebih keliatan kecil ama lembut bentuknya. Isian dalemnya ada ayam suwir atawa cincang. Cara bikinnya, kita tumis bawang putih ama bawang merah, terus masukin sereh, daun jeruk, ama ayam cincang. Kita bikin adonan kulitnya pake terigu, tapioka yang udah diayak. Adonannya dicampurin aer, garem, merica, ama telor. Adonan tadi dicetak di penggorengan, dicetak atu-atu. Pas adonan udah jadi kulit, masukkin isian ayam cincang ke kulit itu, abis itu bungkus. Kalo semua kulit udah ada isiannya dan dibungkus semua sosis solo bisa digoreng. Kalo udah mateng alias sampe kekuningan, kita angkat dari penggorengan lalu nunggu ampe siap disantap. Lebih enak lagi kalo nyantapnya pake cabe ijo.
Tanjidor ini emang alat musik nyang asalnye dari Betawi, dimaeninnye tuh biasanye ditiup. Nah, biar hasil nada tanjidornye bagus, maenin tanjidor tuh biasanye kaga sendiri. Tanjidor dimaenin tuh bareng-bareng ama kelompok. Nama tanjidor tuh asalnye 2 kata, ada kata tanji ama dor. Tanji sendiri artinye tuh tabuh, kalo dor itu bunyi dor dor dor. Dari dua kata itu, digabungin dah jadi dikasih nama tanjidor nyang berarti pas ditabuh keluar suara dor. Awalnye, tanjidor tuh dimaenin ama budak-budak pas negara kite di jajah ama Belanda. Nah, mereka tuh nyari hiburan di pinggiran Jakarta trus dijadiin penghibur tuan-tuan Belanda dari maenin tanjidor ntu.
Kalo ade tembok nganggur di rume, bisa, neh, dimanpaatin buat olahrage ringan. Namanye wall-sit. Caranye, pastiin di sekitar ntu tembok, kagak ade nempel ape-ape. Kalo udeh, tempelin punggung ente ke temboknye. Posisinye jadi agak melandai, area punggung ame pantat aje nyang nempel tembok, dari paha ampe telapak kaki, kagak usah. Pastiin bisa nahan beban badan aje. Udeh gitu, mulai olahraganye dengan gerakin punggung ke bawah, ampe paha ame dengkul sejajar, jadi kek lagi duduk. Abis ntu, punggungnye dikeatasin lagi, kek posisi awal. Begitu bae diulang-ulang, tapi berirama biar konsisten. Enih olahrage bagus buat kekuatan otot perut ame otot bagian bawah badan. Yok, dicoba!
Sèpti amè têmên-têmên sêring maèn pêrmaènan tradisional, mulè dari gobak sodor, lompat tali, pètak umpet, congklak, bahkan nyang paling nyênêngin mêrèka ngêjè gubuk-gubukan. Kalo ujan bukannyè masup rumèh, malah ngacir kê gubuknyè. Jaman Sèpti SD dulu kalo ujan mêrèka sêmuè jalan kaki. Lalu adè kêjadian nyang kagak pêrnèh Sèpti lupèin. Wayah musim ujan, Sèpti amè têmên-têmên pulang sêkola barêng, tapi tanpè sêpatu dêngan alêsan sêpatu ngêri basah keujanan. Kêbênêran dulu jalan dari sêkola kê rumèh mêrèka masing jalan tanèh mèrah, bêlon adè batunyè acan amè kalo ujan licinnyè bukan maèn. Mêrèka sêmuè jugè maèn prosotan di jalan sêakan-akan maèn di taman bêrmaèn. Rêsêp bangêt!
Lêgènda Satria Muda Jakarta, Gagan Rahmat, sêbênêrnyè bukan pêmaèn bêdarèh Bali kayak mantan rêkan sêtimnyè, Cokorda Raka. Tapi, karang sosok nyang jugè pêrnèh bêrmaèn di Garuda Bandung ntu justru milu ngêbinè baskèt di Pulo Dèwata. Sêjak awal 2022, Gagan Rahmat ngêlatih tim KU-12 Mêrpati Bali. Hal ntu ngêjènyè kudu ajag-ijig Bali amè Jakarta. Sêsuatu nyang nyapèin èmang, tapi ntu bukanlah masalèh baginyè. Gagan Rahmat dèwèk cêritè ngapè awalnyè diè bisè ngêjadi pêlatih di tim KU-12 Mêrpati Bali. Ntu karna pêlatih KU-12 sêbêlon Gagan Rahmat, mêninggal duniè. Sêbêlon mêgang tim mudè Mêrpati Bali, Gagan Rahmat udèh duluan ngêlatih baskèt sêcarè pripat. Tapi, abis ntu, diè dapêt tawaran ngêlatih KU-12 Mêrpati Bali.
Anak tuh bisa pinter trus paham agama ya gimana kite aja mau ngajarin die dari kecil apa kagak. Keliatan banget dah anak nyang diajarin dari kecil ama nyang kagak. Emang di zaman sekarang ntu penting emang bisa bahasa Inggris, cuma apa gunanya kalo anak juga kaga bisa ngaji. Pan kite gedein anak tanggung jawabnye seumur idup, trus kalo kite dipanggil Allah siapa tuh nyang mau ngajiin ama doain kalo anak kite aja kaga apal doa ama kaga bisa ngaji. Maka dari itu, mungkin die masih kecil, otaknye masih encer ajarin tuh ngaji dikit-dikit nah pas udah gede tinggal asah aja tuh kemampuannye, jadi pan hati tenang.
Pernah aye dengerin ceramah tuh tentang perempuan nyang harus nutupin aib suaminye. Emang aib suami tuh harus kite tutup rapet-rapet, kalo masalah itu aye setuju cuma kalo aib nyang bikin kite celaka kite juga harus bela diri. Masa kalo kite misalnye dipukul ato disakitin kite diem aja. Satu dua kali kite kena maen tangan mungkin oke, cuma kalo udah sering ya lama-lama kite mesti selesain. Ngadu ke orang tua emang kaga bae, cuma kalo gaada tanggepan dari mertua kiteesti begimana. Boleh kita sayang ama orang lain, apalagi ama suami, cuma rasa sayang itu kaga boleh tuh bikin kite ngorbanin diri sendiri.
Setelah kite mengkonsumsi ganyeman, tentu disarankannye perlu adanye yang namanye gerakkan tubuh, aktivitas tubuh, mulai dari yang ringan sampe yang berat sekali pun. Oleh karen ntu olahraga merupakan suatu hal yang baik untuk kesehatan tubuh kite, agar ape yang udeh kita ganyem kaga numpuk jadinye kaga sehat buat tubuh. Sebenernye dalam agama kite juga diajarin disunnahkan apabila kite abis ngegares kite bisa tuh minimal jalan santai sebanyak 100 langkah. Jalan santai juga merupakan salah satu pilihan olahraga yang ringan yang bisa dilakukannye dimane aje, dan kaga repot persiapannye juga. Modalnye juga kaga mahal, kite bisa hanya kelilingin rumah kite aje deh tuh udeh cukup bener buat jalan santai, biar ape yang udeh kite ganyem bisa diproses oleh ntu tubuh kite.